ગુજરાતીઓ અને શેરબજારના વેપારને વર્ષો જૂનો સંબંધ છે. કમાણી કરે છે અને નુકસાની પણ ભોગવે છે, પરંતુ આજકાલ બિલાડીના ટોપની માફક શેરબજારના સલાહકારો ફૂટી નીકળ્યા છે. તેઓની સલાહ જ્યોતિષીની સલાહ જેવી હોય છે. સલાહ મુજબ ચાલનારને નુકસાનનો ભોગ પણ બનવું પડી શકે છે. સલાહકારો ઓછા સમયમાં વધારે ફાયદાવાળી સ્ક્રીપની સલાહના મેસેજ સોશિયલ મીડિયા દ્વારા ફરતા કરે છે. સેબીએ આવા મેસેજ સામે લાલ આંખ કરી છે. શેરબજારના રોકાણકારોને આવી વધારે ફાયદાવાળી સ્ક્રીપની સલાહ સામે સાવધાનીપૂર્વક વર્તવા ચેતવણી ઉચ્ચારી છે. સેબીએ પણ શેરબજાર અંગે લોકોમાં જાગૃતિ આવે તે માટે સોશિયલ મીડિયાનો જ રસ્તો અપનાવ્યો છે. મોબાઇલ દ્વારા જ મેસેજ ફરતા કરવામાં આવ્યા છે. જેમાં જણાવ્યું છે કે કોઇ પણ સ્ક્રીપમાં રોકાણ કરતાં પહેલાં તપાસ કરવી હિતાવહ છે.